DECIZIA COMISIEI
din 28 aprilie 2008
de modificare a Deciziei 2000/57/CE cu privire la evenimentele care trebuie notificate în cadrul sistemului de alertă precoce și de reacție pentru prevenirea și controlul bolilor transmisibile
[notificată cu numărul C(2008) 1574]
(Text cu relevanță pentru SEE)
(2008/351/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Decizia nr. 2119/98/CE a Parlamentului European și a Consiliului din 24 septembrie 1998 de creare a unei rețele de supraveghere epidemiologică și control al bolilor transmisibile în Comunitate (1), în special articolele 1 și 7,
întrucât:
(1)
Anexa I la Decizia 2000/57/CE din 22 decembrie 1999 privind sistemul de alertă precoce și de reacție pentru prevenirea și controlul bolilor transmisibile în temeiul Deciziei nr. 2119/98/CE a Parlamentului European și a Consiliului (2) prevede evenimentele care trebuie notificate în cadrul respectivului sistem de autoritățile competente de sănătate publică din fiecare stat membru.
(2)
Sistemul de alertă precoce și de reacție al rețelei comunitare ar trebui rezervat pentru evenimentele definite în anexa I la Decizia 2000/96/CE (3), sau pentru orice alte boli transmisibile, în temeiul articolului 7 din decizia menționată anterior, care, separat sau în asociație cu alte evenimente similare, constituie sau pot constitui un pericol pentru sănătatea publică.
(3)
În concluziile sale din 30 noiembrie și 1 decembrie 2006, Consiliul Uniunii Europene a considerat că Organizația Mondială a Sănătății și sistemul comunitar instituit în temeiul Deciziei nr. 2119/98/CE ar trebui notificate simultan cu privire la urgențele potențiale în materie de sănătate publică, de interes internațional, în vederea evitării oricărei întârzieri.
(4)
În temeiul Regulamentului Sanitar Internațional (2005), intrat în vigoare la 15 iunie 2007, autoritățile competente din statele membre notifică sau consultă Organizația Mondială a Sănătății cu privire la anumite evenimente de sănătate publică, cu precădere acelea care pot constitui o urgență în materie de sănătate publică, de interes internațional, precum și cu privire la orice măsură sanitară pusă în aplicare ca răspuns la astfel de evenimente.
(5)
În temeiul anexei la Decizia nr. 2119/98/CE, notificările și consultările cu privire la bolile transmisibile ar trebui transmise prin intermediul sistemului de alertă precoce și de reacție, instituit prin Decizia 2000/57/CE, și, simultan, Organizației Mondiale a Sănătății pentru a se asigura că celelalte state membre și Comisia sunt informate fără întârziere.
(6)
Prin urmare, anexa I la Decizia 2000/57/CE ar trebui modificată în consecință.
(7)
Măsurile prevăzute de prezenta decizie sunt conforme cu avizul comitetului instituit prin articolul 7 din Decizia nr. 2119/98/CE,
ADOPTĂ PREZENTA DECIZIE:
Articolul 1
Anexa I la Decizia 2000/57/CE se modifică în conformitate cu anexa la prezenta decizie.
Articolul 2
Prezenta decizie se aplică de la 1 mai 2008.
Articolul 3
Prezenta decizie se adresează statelor membre.
Adoptată la Bruxelles, 28 aprilie 2008.